钦定古今图书集成/理学汇编/学行典/第180卷 > 蔡顺
## 钦定古今图书集成/理学汇编/学行典/第180卷 > 蔡顺

按《后汉书周磐传》：“磐同郡蔡顺，字君仲，亦以至孝称。
顺少孤，养母尝出求薪，有客卒至，母望顺不还，乃噬
其指。顺即心动，弃薪驰归，跪问其故，母曰：‘有急客来，
吾噬指以悟汝耳’。母年九十，以寿终。未及得葬，里中
灾，火将逼其舍，顺抱伏棺柩，号哭叫天，火遂越烧它
室，顺独得免。太守韩崇召为东阁祭酒。母平生畏雷”，
自亡后，每有雷震，顺辄圜冢泣曰：“顺在此。”崇闻之，每
雷辄为差车马到墓所。太守鲍众举孝廉，顺不能远
离坟墓，遂不就。年八十，终于家。

按《周裴汝南先贤传》：“蔡顺有至孝之心，少丧父，奉养
母，甘口之物不敢先尝。母至婚家，因饮酒失吐，顺恐
中毒，乃尝其吐。母生疮出脓，以口漱之。”

按《许州志》：蔡顺事母至孝。新莽时，群盗并起，赤眉贼
樊崇流聚熊耳山旁，掠至许，见顺拾椹，黑白异筐，问
之，答曰：“黑者奉母，白者自食。”贼大惭，遂以肩豚罍酒
享顺，掬涧水涤眉而去，境赖以安。今其里名曰椹涧，
建祠祀顺，祠左尚有细流潺湲云。